section_heading: Životopis
paragraph_text: Održavao je dobre odnose s papom, te je 1355. god. okrunjen i za kralja Lombardije, a iste godine i za rimsko-njemačkog cara. Tijekom vladanja davao je prednost očevini (Češko Kraljevstvo), te je 1356. god. objavio Zlatnu bulu kojom su utvrđene ustavne norme Carstva i određen položaj Češke (kao suverene države) prema Carstvu. Dao je sastaviti zakonsku osnovu zvanu Statuta ili Constitutiones (poslije Maiestas Carolina), po kojoj je Kruna nositelj suverenih prava države, a vladar samo privremeni vršitelj tih prava; češki su je staleži odbili potvrditi te je uskoro opozvana.